P6_TA(2007)0130

Συνέπειες των μελλοντικών διευρύνσεων στην αποτελεσματικότητα της πολιτικής συνοχής

Ψήφισμα του Ευρωπαϊκού Κοινοβουλίου της 24ης Απριλίου 2007 σχετικά με τις επιπτώσεις των μελλοντικών διευρύνσεων στην αποτελεσματικότητα της πολιτικής συνοχής (2006/2107(INI))

Το Ευρωπαϊκό Κοινοβούλιο,

- έχοντας υπόψη το ψήφισμά του της 16ης Μαρτίου 2006 σχετικά με το έγγραφο στρατηγικής της Επιτροπής για τη διεύρυνση — 2005 [1],

- έχοντας υπόψη την ανακοίνωση της Επιτροπής της 8ης Νοεμβρίου 2006 σχετικά με τη στρατηγική διεύρυνσης και τις κυριότερες προκλήσεις για το διάστημα 2006-2007 που περιλαμβάνει σε παράρτημα ειδική έκθεση σχετικά με την ικανότητα της ΕΕ να εντάξει νέα μέλη (COM(2006)0649),

- έχοντας υπόψη το ψήφισμά του της 13ης Δεκεμβρίου 2006 σχετικά με την ανακοίνωση της Επιτροπής για τη στρατηγική διεύρυνσης [2],

- έχοντας υπόψη το ψήφισμά του της 13ης Δεκεμβρίου 2006 σχετικά με τις θεσμικές πτυχές της ικανότητας της Ευρωπαϊκής Ένωσης να εντάσσει νέα κράτη μέλη [3],

- έχοντας υπόψη την ανακοίνωση της Επιτροπής της 3ης Μαΐου 2006"Διεύρυνση, δύο χρόνια μετά — Μια οικονομική επιτυχία" (COM(2006)0200),

- έχοντας υπόψη το ψήφισμά του της 28ης Σεπτεμβρίου 2005 σχετικά με την έναρξη των διαπραγματεύσεων με την Τουρκία [4],

- έχοντας υπόψη τα συμπεράσματα του Συμβουλίου Γενικών Υποθέσεων και Εξωτερικών Σχέσεων της 3ης Οκτωβρίου 2005 για την έναρξη των διαπραγματεύσεων με την Κροατία, [5]

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου από 15 έως 16 Ιουνίου 2006 [6],

- έχοντας υπόψη το ψήφισμά του της 27ης Σεπτεμβρίου 2006 σχετικά με την πρόοδο της Τουρκίας στην πορεία προς την ένταξη [7],

- έχοντας υπόψη τη διοργανική συμφωνία της 17ης Μαΐου 2006 [8] μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής για τη δημοσιονομική πειθαρχία και τη χρηστή δημοσιονομική διαχείριση,

- έχοντας υπόψη την Τρίτη Έκθεση της Επιτροπής για την οικονομική και κοινωνική συνοχή της 18ης Φεβρουαρίου του 2004 (COM(2004)0107),

- έχοντας υπόψη την ανακοίνωση της Επιτροπής της 12ης Ιουνίου 2006 με τίτλο "Η στρατηγική για τη μεγέθυνση και την απασχόληση και η μεταρρύθμιση της ευρωπαϊκής πολιτικής συνοχής — Τέταρτη έκθεση προόδου για τη συνοχή" (COM(2006)0281),

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου της Κοπεγχάγης, στις 21 και 22 Ιουνίου 1993, και των Βρυξελλών, στις 16 και 17 Δεκεμβρίου 2004 και στις 14 και 15 Δεκεμβρίου 2006,

- έχοντας υπόψη το άρθρο 49 της Συνθήκης για την Ευρωπαϊκή Ένωση και το άρθρο 158 της Συνθήκης για την Ευρωπαϊκή Κοινότητα,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Περιφερειακής Ανάπτυξης και τη γνωμοδότηση της Επιτροπής Προϋπολογισμών (A6-0087/2007),

A. λαμβάνοντας υπόψη ότι σύμφωνα με το άρθρο 2 της Συνθήκης ΕΚ, η κοινωνική, οικονομική και εδαφική συνοχή αποτελεί για μεν την Ευρωπαϊκή Ένωση σημαντικό στόχο, για δε τον πολίτη ορατό σημάδι της ευρωπαϊκής αλληλεγγύης,

Β. λαμβάνοντας υπόψη ότι η πολιτική συνοχής της Ευρωπαϊκής Ένωσης έχει να επιδείξει σημαντικές επιτυχίες σ' ό,τι αφορά την επίτευξη της κοινωνικής, οικονομικής και εδαφικής συνοχής, όπως φαίνεται ιδίως από την τέταρτη έκθεση προόδου της Επιτροπής,

Γ. λαμβάνοντας υπόψη ότι οι μέχρι τώρα διευρύνσεις της Ένωσης έχουν συμβάλει στη διασφάλιση της ειρήνης, της ασφάλειας, της σταθερότητας, της δημοκρατίας και του κράτους δικαίου, καθώς και στην ανάπτυξη και την ευημερία σε ολόκληρη την Ένωση, οφέλη τα οποία έχουν συντελέσει στο να καταστεί η ΕΕ πιο ανταγωνιστική και δυναμική οικονομία, κάτι που δεν πρέπει να διαφεύγει όταν λαμβάνονται αποφάσεις για μελλοντικές διευρύνσεις,

Δ. λαμβάνοντας υπόψη ότι, παρ'όλα αυτά, απαιτούνται σημαντικές περαιτέρω προσπάθειες, για να επιτευχθεί η σύγκλιση των χωρών της Κεντρικής και της Ανατολικής Ευρώπης, λόγω του ότι το αρχικό οικονομικό τους επίπεδο ήταν χαμηλότερο σε σχέση με αυτό των χωρών προηγούμενων διευρύνσεων, ενώ ταυτόχρονα έχουν να επιτελέσουν ριζική αλλαγή του πολιτικού και οικονομικού τους συστήματος,

Ε. λαμβάνοντας υπόψη ότι οι συνέπειες της παγκοσμιοποίησης δυσχεραίνουν τη διαδικασία σύγκλισης και αποτελούν επίσης πηγή προβλημάτων για ολόκληρη την Ένωση, λόγω της μετεγκατάστασης εταιρειών εντός και εκτός της ΕΕ,

ΣΤ. λαμβάνοντας υπόψη ότι η πολιτική συνοχής με ορθή διαχείριση μπορεί να βοηθήσει τις περιφέρειες να αντιμετωπίσουν ορισμένες από τις προκλήσεις της παγκοσμιοποίησης,

Ζ. λαμβάνοντας υπόψη ότι η οικονομική πίεση που ασκείται στους κρατικούς προϋπολογισμούς αυξάνεται, ότι πολλά κράτη μέλη παρακάμπτουν τα κριτήρια σταθερότητας και ότι η δημογραφική κατάσταση πρόκειται να αυξήσει περαιτέρω τις κρατικές δαπάνες και να περιορίσει την οικονομική αύξηση,

Η. λαμβάνοντας υπόψη ότι η ΕΕ πρέπει να παραμείνει μια ανοιχτή κοινότητα και τα ζητήματα διαρθρωτικής πολιτικής δεν πρέπει να αποτελέσουν εμπόδιο για μελλοντική διεύρυνση, υπό την προϋπόθεση ότι η ικανότητα της Ένωσης να εντάσσει νέα μέλη θα εξασφαλισθεί μέσω των αναγκαίων μεταρρυθμίσεων,

Θ. λαμβάνοντας υπόψη ότι η Κοινότητα διεξάγει από τον Οκτώβριο του 2005 ενταξιακές διαπραγματεύσεις με την Τουρκία και την Κροατία, των οποίων το αποτέλεσμα παραμένει ανοιχτό, και το Ευρωπαϊκό Συμβούλιο παραχώρησε τον Δεκέμβριο του 2005 το καθεστώς υποψήφιας χώρας στην Πρώην Γιουγκοσλαβική Δημοκρατία της Μακεδονίας· ότι οι άλλες χώρες των Δυτικών Βαλκανίων (η Αλβανία, η Βοσνία-Ερζεγοβίνη, το Μαυροβούνιο και η Σερβία (μαζί με το Κοσσυφοπέδιο) θεωρούνται πιθανές υποψήφιες χώρες· ότι η μεταρρυθμιστική διαδικασία σε όλες αυτές τις χώρες ενισχύεται ήδη με προγράμματα προενταξιακής ενίσχυσης που περιλαμβάνουν στοιχεία διαρθρωτικής πολιτικής,

Ι. λαμβάνοντας υπόψη ότι με την ένταξη της Ρουμανίας και της Βουλγαρίας τέθηκαν σε ισχύ ειδικοί κανόνες σχετικά με τη χρησιμοποίηση των πιστώσεων από τα διαρθρωτικά ταμεία και ότι τα αποτελέσματα της ένταξης της Ρουμανίας και της Βουλγαρίας δεν έχουν ακόμα κριθεί όσον αφορά τον αντίκτυπο στη διαρθρωτική πολιτική,

ΙΑ. λαμβάνοντας υπόψη ότι, εάν όλες οι χώρες ελάμβαναν κοινοτική προενταξιακή βοήθεια, της Ρουμανίας και της Βουλγαρίας συμπεριλαμβανομένων, ο απαιτούμενος όγκος κεφαλαίων για την τρέχουσα περίοδο στήριξης θα ήταν, βάσει του ισχύοντος συστήματος διαρθρωτικής πολιτικής, 150 δισ. ευρώ επιπλέον· εκτιμά, ωστόσο, ότι δεν θα προσχωρήσουν ταυτόχρονα στην Ευρωπαϊκή Ένωση όλες οι χώρες που λαμβάνουν προενταξιακή βοήθεια,

ΙΒ. λαμβάνοντας υπόψη ότι με την ένταξη της Ρουμανίας και της Βουλγαρίας, η έκταση της ΕΕ των 25, που είναι επιλέξιμη για τα διαρθρωτικά ταμεία, αυξήθηκε κατά 9%, ο αριθμός των κατοίκων κατά 6%, το κατά κεφαλήν ΑΕγχΠ μειώθηκε κατά 5%· εκτιμώντας ότι με την ένταξη της Κροατίας, η έκταση της ΕΕ των 27 θα αυξηθεί κατά 1,3 %, ο αριθμός των κατοίκων κατά 0,9 %, το κατά κεφαλήν ΑΕγχΠ θα μειωθεί κατά 0,6 %· υπολογίζει ότι με την ένταξη της Τουρκίας, η έκταση της ΕΕ των 27 θα αυξηθεί κατά 18,3 %, ο αριθμός των κατοίκων κατά 14,7 %, το κατά κεφαλήν ΑΕγχΠ θα μειωθεί κατά 10,5 %· εκτιμώντας ότι με την ένταξη των άλλων χωρών των Δυτικών Βαλκανίων η έκταση της ΕΕ των 27 θα αυξηθεί κατά 4,8 %, ο αριθμός των κατοίκων κατά 4% και το κατά κεφαλήν ΑΕγχΠ θα μειωθεί κατά 3,5 %,

ΙΓ. λαμβάνοντας υπόψη ότι υπάρχει επείγουσα ανάγκη θεσμικών, οικονομικών και πολιτικών μεταρρυθμίσεων των θεσμικών οργάνων της Ευρωπαϊκής Ένωσης που θα αποτελέσουν το θεμέλιο για την ικανότητα της ΕΕ να ενσωματώνει νέα μέλη· η προσχώρηση στην ΕΕ εξαρτάται πλήρως από την πλήρωση των κριτηρίων της Κοπεγχάγης και συνεπώς από τις δημοκρατική εξέλιξη των χωρών που αναφέρονται στην αιτιολογική σκέψη Θ,

ΙΔ. λαμβάνοντας υπόψη ότι σε μία Ευρωπαϊκή Ένωση 34 κρατών, στην Κροατία θα αντιστοιχούσε μόνο το 7% των επιπλέον διαρθρωτικών πόρων, σύμφωνα με τους ισχύοντες κανόνες, ενώ στις άλλες χώρες των Δυτικών Βαλκανίων, που λαμβάνουν τώρα προενταξιακή ενίσχυση, το 9,2%· η Τουρκία μόνη της θα λάμβανε το 63 %,

ΙΕ. λαμβάνοντας υπόψη ότι η προσχώρηση των κρατών των Δυτικών Βαλκανίων, εάν εξεταστεί μεμονωμένα, ακόμη και υπό το τρέχον δημοσιονομικό πλαίσιο, δεν θα προκαλέσει στατιστικό αποτέλεσμα όσον αφορά την επιλεξιμότητα των περιφερειών των κρατών μελών ούτε θα έχει δραματικές οικονομικές επιπτώσεις στην πολιτική συνοχής της σημερινής ΕΕ των 27 κρατών μελών λόγω του μεγέθους, του πληθυσμού και της οικονομικής ανάπτυξής τους· επιπλέον η Κροατία, με την οποία οι διαπραγματεύσεις έχουν προχωρήσει περισσότερο, και η οποία είναι ακόμη πιο ανεπτυγμένη από κοινωνικο-οικονομική άποψη από ό,τι ορισμένα κράτη μέλη, θα αποτελέσει, συγκριτικά, τη μικρότερη οικονομική επιβάρυνση για την Ένωση, δεδομένου του μεγέθους, του πληθυσμού και του επιπέδου οικονομικής ανάπτυξης της χώρας και δεν θα προκαλέσει στατιστικό αποτέλεσμα σε σχέση με τις επιλέξιμες περιφέρειες σε περιφερειακό και εθνικό επίπεδο, ακόμα και εντός της τρέχουσας δημοσιονομικής περιόδου,

ΙΣΤ. λαμβάνοντας υπόψη ότι, σύμφωνα με τους ισχύοντες κανόνες και υπό τις σημερινές συνθήκες, με την ένταξη της Τουρκίας, η πολιτική συνοχής της ΕΕ θα προσελάμβανε εντελώς νέες διαστάσεις, καθώς η πολιτική αυτή δεν έχει εφαρμοστεί ποτέ μέχρι σήμερα σε χώρα τέτοιου μεγέθους, με τόσο χαμηλό επίπεδο οικονομικής ανάπτυξης και τόσο οξείες περιφερειακές ανισότητες,

ΙΖ. λαμβάνοντας υπόψη ότι στα συμπεράσματα της Προεδρίας, το Ευρωπαϊκό Συμβούλιο του Ιουνίου του 2006 υπογράμμισε ότι η ΕΕ θα πρέπει κατά την εισδοχή νέων μελών να εξακολουθήσει να είναι σε θέση "να διατηρήσει τη δυναμική της ευρωπαϊκής ολοκλήρωσης" και ότι "θα πρέπει να καταβληθεί κάθε προσπάθεια για να διαφυλαχθεί η συνοχή και η αποτελεσματικότητα της Ένωσης",

ΙΗ. λαμβάνοντας υπόψη ότι η Επιτροπή, με την ανακοίνωσή της 8ης Νοεμβρίου 2006, ζητεί, πριν από κάθε περαιτέρω διεύρυνση, να αναλύονται επακριβώς και εκ των προτέρων οι επιπτώσεις στον κοινοτικό προϋπολογισμό, λαμβάνοντας υπόψη τη μελλοντική εξέλιξη των συναφών τομέων πολιτικής όπως η γεωργία και η πολιτική συνοχής,

ΙΘ. λαμβάνοντας υπόψη ότι η περιφερειακή πολιτική, ως μία από τις μεγαλύτερες θέσεις του κοινοτικού προϋπολογισμού, θα συζητηθεί εντατικά —κυρίως σ' ό,τι αφορά τα κριτήρια αποτελεσματικότητας— στο πλαίσιο της προβλεπόμενης για το 2008/2009 αναθεώρησης του δημοσιονομικού πλαισίου της ΕΕ,

Κ. λαμβάνοντας υπόψη ότι, σε μια Ένωση που εξακολουθεί να διευρύνεται, η αποδοτικότητα των κοινοτικών πολιτικών είναι απαραίτητη περισσότερο από ποτέ, καθώς η αποτελεσματικότητα της πολιτικής συνοχής της και η πραγματική προστιθέμενη αξία της εξαρτώνται σε σημαντικό βαθμό από τους διαθέσιμους χρηματοδοτικούς πόρους· ως εκ τούτου πρέπει να δοθεί τεράστια προσοχή στην αναθεώρηση του συστήματος ιδίων πόρων της Κοινότητας,

1. είναι της γνώμης ότι η δυνατότητα της Ευρωπαϊκής Ένωσης να εντάσσει νέα μέλη σημαίνει ιδίως ότι πρέπει να μπορεί να επιδιώκει τους στόχους της κοινωνικής, οικονομικής και εδαφικής συνοχής στο πλαίσιο των δεδομένων της δημοσιονομικής πολιτικής· θεωρεί συνεπώς απαραίτητο κατά την προσχώρηση κάθε υποψήφιας χώρας να αποφασίζεται το κατά πόσον η ΕΕ είναι σε θέση να δεχθεί το εν λόγω κράτος·

2. είναι της γνώμης ότι θεσμικές, δημοσιονομικές και πολιτικές μεταρρυθμίσεις είναι επίσης απαραίτητες στο πλαίσιο της αναθεώρησης του δημοσιονομικού πλαισίου της ΕΕ· εν προκειμένω, είναι πεπεισμένο ότι πρέπει να γίνει σύγκριση μεταξύ των επιπτώσεων των διαφόρων βασικών χρηματοδοτικών μέσων (Ευρωπαϊκού Ταμείου Περιφερειακής Ανάπτυξης, Ευρωπαϊκού Κοινωνικού Ταμείου, Ταμείου Συνοχής, Ευρωπαϊκού Γεωργικού Ταμείου για την Ανάπτυξη της Υπαίθρου) στην ανάπτυξη της ΕΕ των 27, ούτως ώστε να μπορέσουν να ληφθούν οι ενδεδειγμένες δημοσιονομικές αποφάσεις·

3. θεωρεί ότι οι μελλοντικές διευρύνσεις δεν θα πρέπει να έχουν ως αποτέλεσμα να χάνουν ολοένα περισσότερες περιφέρειες την επιλεξιμότητά τους για χρηματοδότηση στο πλαίσιο του ισχύοντος στόχου 1 της πολιτικής συνοχής εξαιτίας του στατιστικού αποτελέσματος, χωρίς να έχουν όντως εξαλειφθεί οι υφιστάμενες ανισότητες·

4. τονίζει ότι μια τίμια και αποτελεσματική πολιτική συνοχής είναι αδύνατη χωρίς την αύξηση των κοινοτικών δαπανών στο 1,18 % του ΑΕΕ της ΕΕ, όπως δήλωσε το Κοινοβούλιο με το ψήφισμά του της 8ης Ιουνίου 2005 σχετικά με τις πολιτικές προκλήσεις και τα δημοσιονομικά μέσα της διευρυμένης Ένωσης 2007-2013 [9]·

5. λυπάται, ως εκ τούτου, που η ανακοίνωση της Επιτροπής της 8ης Νοεμβρίου 2006 για τη στρατηγική διεύρυνσης και τις κυριότερες προκλήσεις για το διάστημα 2006-2007 δεν προβαίνει σε εις βάθος ανάλυση των οικονομικών επιπτώσεων των μελλοντικών διευρύνσεων·

6. καλεί την Επιτροπή να υποβάλει λεπτομερή ανάλυση των επιπτώσεων προκειμένου να καταστεί δυνατή η δέουσα εκτίμηση του συνολικού αντικτύπου της προσχώρησης της Ρουμανίας και της Βουλγαρίας στη διαρθρωτική πολιτική·

7. ζητεί επίσης από την Επιτροπή, εξετάζοντας χωριστά την περίπτωση κάθε κράτους, να υπολογίζει ανά τακτά διαστήματα σ' ό,τι αφορά τις μελλοντικές διευρύνσεις ποιες δαπάνες ενδέχεται να προκύψουν για την Ευρωπαϊκή Ένωση στον τομέα της περιφερειακής πολιτικής, εφόσον εφαρμόζονται τροποποιημένα και διευρυμένα κριτήρια, και ποιες θα είναι οι συνέπειες για τη μέχρι τότε επιλεξιμότητα των περιφερειών· σημειώνει ως προς αυτό ότι μπορούν επίσης να χρησιμοποιούνται οι βάσεις δεδομένων και τα αναλυτικά μέσα του Δικτυακού Παρατηρητηρίου της Ευρωπαϊκής Χωροταξίας· εκτιμά ότι πρέπει επίσης να δοθεί προσοχή στη βελτίωση της συγκέντρωσης των διαφόρων χρηματοδοτικών μέσων της ΕΕ·

8. είναι της γνώμης ότι πρέπει να διεξάγονται συνεχώς εκτιμήσεις, βασιζόμενες στην κτηθείσα εμπειρία από τις προηγούμενες διευρύνσεις, των δημοσιονομικών επιπτώσεων των μελλοντικών διευρύνσεων καθώς και των επιπτώσεών τους από άποψη αποτελεσματικότητας· πρέπει επίσης να ληφθούν υπόψη οι κοινωνικο-οικονομικές εξελίξεις που θα συντελεσθούν κατά τη διάρκεια της τρέχουσας περιόδου προγραμματισμού στις νέες χώρες συνοχής, προκειμένου να καταστρωθούν σενάρια για τη μελλοντική χρηματοδότηση της πολιτικής συνοχήςτης ΕΕ·

9. υπογραμμίζει τη σημασία της αυστηρότατης προσέγγισης υπό την έννοια της ποσοτικής και ποιοτικής αξιολόγησης της χρήσης των Διαρθρωτικών Ταμείων που προϋποθέτει σθεναρή διαχείριση και δέοντα έλεγχο για τη βελτιστοποίηση της σχέσης κόστους/οφέλους των δαπανών της Ένωσης για τον τομέα της συνοχής, προς όφελος των ευρωπαίων πολιτών·

10. καλεί την Επιτροπή να αφιερώσει ένα κεφάλαιο στην προσεχή της 4η έκθεση για τη συνοχή, στην άποψή της ως προς την βιωσιμότητα της ακολουθούμενης πολιτικής συνοχής και στα μελλοντικά μέτρα που θα μπορούσαν, ενδεχομένως, να έχουν αντίκτυπο στην πολιτική συνοχής·

11. εκτιμά ότι, δεδομένης της υφισταμένης κατάστασης του συστήματος πόρων της ΕΕ, είναι δύσκολο να χρηματοδοτηθεί οποιαδήποτε μελλοντική διεύρυνση χωρίς να τεθεί σε κίνδυνο η αποτελεσματικότητα των σημερινών πολιτικών συνοχής·

12. ζητεί επίμονα από την Επιτροπή να παρουσιάσει με ανακοίνωσή της σχέδιο σταδιακού προτύπου για την πολιτική συνοχής, το οποίο θα επιτρέπει μεγαλύτερη διαφοροποίηση μεταξύ προενταξιακής ενίσχυσης και ενίσχυσης προς κράτος μέλος και θα δίνει τη δυνατότητα σε δυνητικά υποψήφιες χώρες να λαμβάνουν αποτελεσματική υποστήριξη για την περιφερειακή ανάπτυξη, που θα εξαρτάται από την πολιτική τους πρόοδο, πριν από την ενδεχόμενη ένταξή τους στην Ευρωπαϊκή Ένωση·

13. ζητεί ειδικά για την Τουρκία σταδιακό σχέδιο που θα εστιάζεται περισσότερο σε ορισμένα θέματα (τομείς δραστηριοτήτων, δομή της διοίκησης, ισότητα) και περιφέρειες ενίσχυσης, προκειμένου να αποφευχθεί η άνευ άλλης σκέψεως εφαρμογή των συνήθων προενταξιακών χρηματοδοτικών μηχανισμών και να επιτευχθούν στους τομείς της συνοχής και της ανάπτυξης αποτελέσματα που θα ανταποκρίνονται καλύτερα στους στόχους·

14. ζητεί η διαδικασία συναπόφασης να εφαρμόζεται για την αξιολόγηση και αναθεώρηση της προενταξιακής ενίσχυσης, από το 2010 και εξής·

15. καλεί την Επιτροπή να δώσει ακριβέστερο ορισμό στην "ενισχυμένη πολιτική γειτονίας" και να εξετάσει περισσότερο σε αυτό το πλαίσιο το θέμα των μέσων για τη διαρθρωτική ενίσχυση·

16. θεωρεί ουσιώδες για την αποτελεσματικότητα της πολιτικής συνοχής να αυξηθεί μελλοντικά η ιδία ευθύνη των κρατών μελών·

17. προτείνει, στο πλαίσιο των συζητήσεων σχετικά με τη μελλοντική πολιτική συνοχής, να χρησιμοποιήσει περισσότερο η Ευρωπαϊκή Ένωση την ώθηση που δίνει η χρηματοδότηση δανείων ιδίως προς χώρες και περιφέρειες που έχουν ήδη λάβει κοινοτική χρηματοδότηση για πολλά χρόνια, προκειμένου να βελτιώσει την αποτελεσματικότητα της κοινοτικής στήριξης·

18. είναι της γνώμης ότι θα πρέπει να ισχύσουν σε αυτό το πλαίσιο πιο ευνοϊκοί όροι για τη χρηματοδότηση δανείων και επιδοτήσεων για τις ολιγότερο ανεπτυγμένες περιφέρειες της ΕΕ·

19. καλεί την Επιτροπή να εκπονήσει προτάσεις για μια μελλοντική πολιτική συνοχής περισσότερο προσαρμοσμένη στις πραγματικές ανάγκες των περιφερειών, δεδομένου ότι οι περιφέρειες οι οποίες λαμβάνουν ενίσχυση από κοινοτικά κονδύλια για 10, 20 ή 30 χρόνια έχουν σαφώς επιτύχει διαφορετικό επίπεδο ανάπτυξης από αυτές που δεν έχουν λάβει ακόμη χρηματοδότηση· εκτιμά ότι η μεγαλύτερη διαφοροποίηση θα είναι ενδεχομένως η απάντηση στις μελλοντικές προκλήσεις που θα αντιμετωπίσει η πολιτική συνοχής της ΕΕ·

20. εκφράζει ανησυχία για το γεγονός ότι σε ορισμένες περιφέρειες η στοχοθέτηση της κοινοτικής ενίσχυσης είναι ανεπιτυχής, με αποτέλεσμα να μην επιτυγχάνεται βελτίωση της κατάστασης στις εν λόγω περιφέρειες παρά τη μακροχρόνια χρηματοδοτική υποστήριξη, με αποτέλεσμα τη σπατάλη των κοινοτικών πόρων·

21. ζητεί να χρησιμοποιηθούν περισσότερα ιδιωτικά κεφάλαια ως πηγή συγχρηματοδότησης της διαρθρωτικής ενίσχυσης και να διευκολυνθεί σημαντικά η ιδιωτική συγχρηματοδότηση έργων και προγραμμάτων των Διαρθρωτικών Ταμείων·

22. ζητεί οι μελλοντικές διαρθρωτικές ενισχύσεις να διαμορφωθούν κατά τρόπο ώστε να αποφεύγονται οι μετεγκαταστάσεις καθώς και η ενίσχυση από την ΕΕ των μετεγκαταστάσεων επιχειρήσεων· είναι της γνώμης ότι η Επιτροπή πρέπει, λαμβάνοντας υπόψη το μέγεθος των εν λόγω επιχειρήσεων, να εξετάζει με κριτικό πνεύμα, στο πλαίσιο της πολιτικής συνοχής, κατά πόσον οι χορηγούμενες επιδοτήσεις επηρεάζουν την απόφαση των επιχειρήσεων σχετικά με τον τόπο εγκατάστασής τους·

23. διαπιστώνει ότι η επιτυχία της πολιτικής συνοχής σχετίζεται με τις εθνικές οικονομικές πολιτικές και ότι ιδίως η υλοποίηση των εθνικών σχεδίων δράσης για την στρατηγική της Λισσαβώνας επηρεάζει την επιτυχία της πολιτικής συνοχής·

24. ζητεί επίμονα από την Επιτροπή να εξασφαλίσει ότι, στο πλαίσιο των μελλοντικών προγραμμάτων περιφερειακής ανταγωνιστικότητας και εδαφικής συνεργασίας, η χρηματοδότηση θα επικεντρώνεται στον εξευρωπαϊσμό της περιφερειακής οικονομίας και σε υποδομές ευρωπαϊκής σημασίας·

25. ζητεί να χρησιμοποιούνται περισσότερο στο μέλλον τα διαρθρωτικά ταμεία για την απάμβλυνση των συνεπειών της δημογραφικής αλλαγής και της αντίστοιχης περιφερειακής μετανάστευσης·

26. θεωρεί ότι μελλοντικά το Ευρωπαϊκό Κοινωνικό Ταμείο πρέπει να χρησιμοποιείται περισσότερο ως οριζόντιο μέσον προκειμένου, μεταξύ άλλων, να βοηθά τις περιφέρειες να αντιμετωπίζουν τις κοινωνικές προκλήσεις της παγκοσμιοποίησης καθώς και τα αποτελέσματα της δημογραφικής αλλαγής·

27. υπογραμμίζει ότι τα αποτελέσματα της πολιτικής συνοχής μπορούν να ελεγχθούν μόνον εάν η διάθεση των πόρων των Διαρθρωτικών Ταμείων είναι διαφανής και ζητεί, για τον λόγο αυτόν, να εφαρμόσει η Ευρωπαϊκή Ένωση πολύ αυστηρά κριτήρια σε σχέση με τη διαφάνεια κατά τη χορήγηση των ενισχύσεων·

28. ζητεί να επιβάλλονται αυστηρότερες κυρώσεις σε περιπτώσεις αποδεδειγμένης κατάχρησης ενισχύσεων και να εφαρμόζονται αποτελεσματικότερες διαδικασίες για την ανάκτηση των πόρων·

29. επισημαίνει ότι η επιτυχής καταπολέμηση της διαφθοράς και η δημιουργία της διοικητικής υποδομής για την εκτέλεση των προγραμμάτων των διαρθρωτικών ταμείων με αποτελεσματικότητα και διαφάνεια αποτελούν καθοριστικές προϋποθέσεις για την απολαβή διαρθρωτικών ενισχύσεων· ζητεί συνεπή και αυστηρή εφαρμογή των μέσων ελέγχου·

30. ζητεί από την Επιτροπή και τα κράτη μέλη να λάβουν υπόψη όλα τα ανωτέρω κατά την ενδιάμεση αναθεώρηση του ισχύοντος δημοσιονομικού πλαισίου της ΕΕ που έχει προγραμματισθεί για το 2008-2009·

31. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στην Επιτροπή των Περιφερειών.

[1] ΕΕ C 291 Ε της 30.11.2006, σ. 402.

[2] Κείμενα που εγκρίθηκαν, P6_TA(2006)0568.

[3] Κείμενα που εγκρίθηκαν, P6_TA(2006)0569.

[4] ΕΕ C 227 E της 21.9.2006, σ. 163.

[5] 12877/05, 4.10.2005.

[6] 10633/1/06, 17.6.2006.

[7] Κείμενα που εγκρίθηκαν, P6_TA(2006)0381.

[8] ΕΕ C 139 της 14.6.2006, σ. 1.

[9] ΕΕ C 124 E της 25.5.2006, σ. 373.

--------------------------------------------------